有獺吟
作者：劉禹錫
朝代：唐

paragraphs: 有獺得嘉魚，自謂天見憐。
先祭不敢食，捧鱗望青玄。
人立寒沙上，心專眼悁悁。
漁翁以爲妖，舉塊投其咽。
呼兒貫魚歸，與獺同烹煎。
關關黃金鶚，大[翅]搖江煙。
下見盈尋魚，投身擘洪連。
攫拏隱鱗去，哺雛林岳巔。
鴟烏欲伺隙，遙噪莫敢前。
長居青雲路，彈射無由緣。
何地無江湖，何水無鮪鱣。
天意不宰割，菲祭徒虔虔。
空餘知禮重，載在淹中篇。